**Daniel Stendel** (s. 4. huhtikuuta 1974) on saksalainen jalkapallovalmentaja ja entinen hyökkääjä.

Ura pelaajana
-------------

Stendel aloitti pelaajauransa Vorwärts Frankfurtin joukkueessa, josta siirtyi juniori-ikäisenä Hamburger SV:n organisaatioon vuonna 1992. Stendel pelasi lähinnä HSV:n reservijoukkueessa nousten edustusmiehistöön kaudella 1995/96. Läpimurto HSV:ssä jäi kuitenkin tekemättä ja kaudeksi 1997/98 hän siirtyi 2. Bundesliigan SV Meppeniin, jossa nousi avauskokoonpanon hyökkääjäksi. Stendel iski Meppenin paidassa 13 maalia kauden aikana ja siirtyi kesällä 1998 FC Güterslohiin, jossa pelasi edelleen 2. Bundesliigassa. Kesällä 1999 hän teki sopimuksen Hannover 96:n kanssa. Hannoverin Bundesliiga-nousuun päättyneellä kaudella 2001/02 Stendel oli avainroolissa iskien seuralle 16 maalia. 

Stendel jatkoi Hannoverin paidassa myös pääsarjatasolla, mutta maalinteko oli takkuista. Kaudella 2005/06 Stendel pelasi enää kuudessa ottelussa ja siirtyikin kauden jälkeen FC St. Pauliin, josta palasi kauden jälkeen Hannoverin organisaatioon. Stendel lopetti uransa Oberligassa Hannoverin reservijoukkueessa kauden 2007/08 jälkeen.

### Meriitit pelaajana

* 2. Bundesliiga: 2002

Ura valmentajana
----------------

Stendel aloitti valmennusuransa kaudella 2007/08 toimien Hannoverin reservijoukkueen apuvalmentajana. Hän toimi vuosina 2008–2013 seuran alle 17-vuotiaiden juniorien valmentajana ja vuodesta 2013 lähtien alle 19-vuotiaiden päävalmentajana. Stendel johdatti Hannoverin Saksan nuorten mestariksi vuonna 2016. Huhtikuun lopulla 2016 hän korvasi potkut saaneen Thomas Schaafin Hannoverin edustusjoukkueen päävalmentajana. Stendel ei onnistunut enää pelastamaan Hannoveria putoamiselta, vaan seura putosi kauden 2015/16 päätteeksi 2. Bundesliigaan. Seura teki putoamisesta huolimatta Stendelin kanssa kaksivuotisen jatkosopimuksen.

Kaudella 2016/17 Hannover tavoitteli Stendelin johdolla pikaista paluuta Bundesliigaan. Seura pelasi hyvin ja hävisi Stendelin johdolla vain viisi pelaamistaan sarjaotteluista. Tulokset eivät kuitenkaan tyydyttäneet seurajohtoa, sillä suora nousu alkoi kevään edetessä karata Hannoverin käsistä. Maaliskuussa 2017 Stendel sai potkut tehtävistään. Viimeisessä ottelussaan hän luotsasi Hannoverin maalittomaan tasapeliin FC St. Paulin kanssa.

Kesäkuussa 2018 Stendel teki kaksivuotisen sopimuksen Englannin Ykkösliigaan pudonneen Barnsleyn kanssa. Stendelin johdolla Barnsley sijoittui kaudella 2018/19 Ykkösliigassa toiseksi ja nousi takaisin Englannin Mestaruussarjaan. Kausi 2019/20 lähti liikkeelle heikosti ja sarjassa toiseksi viimeiseksi vajonnut Barnsley erotti Stendelin lokakuussa 2019.

Joulukuun alussa 2019 Stendelistä tuli Skotlannin Valioliigan Heartsin päävalmentaja. Hearts putosi Stendelin alaisuudessa Valioliigasta kauden 2020/21 päätteeksi ja seura purki hänen sopimuksensa.

Kesällä 2021 Stendel aloitti ranskalaisen Nancyn päävalmentajana. Stendel sai heikkojen esitysten vuoksi potkut jo syyskuun lopussa 2021.

Lähteet
-------

1. ↑  Daniel Stendel
2. ↑  DANIEL STENDEL
3. ↑  96 holt den Pokal - Derwisch Darwish bleibt cool
4. ↑  STENDEL BLEIBT TRAINER - VERTRAG BIS 2018
5. ↑  96: Stendel muss gehen - Breitenreiter übernimmt
6. ↑  Daniel Stendel: Barnsley name German as new head coach
7. ↑  Barnsley sack manager Daniel Stendel
8. ↑  Confirmed: Hearts appoint Daniel Stendel manager after securing their "number one target"
9. ↑  Robbie Neilson: Hearts name Dundee Utd boss to replace Daniel Stendel
10. ↑  Official | Nancy appoint Daniel Stendel as new manager
11. ↑  Ligue 2 : Stendel écarté à Nancy, Pedretti pour assurer l'intérim

  


|  |  |  |
| --- | --- | --- |
| Edeltäjä:**Thomas Schaaf** | **Hannover 96:n päävalmentaja**4/2016–3/2017 | Seuraaja:**André Breitenreiter** |

|  |  |  |
| --- | --- | --- |
| Edeltäjä:**José Morais** | **Barnsleyn päävalmentaja**2018–10/2019 | Seuraaja:**Gerhard Struber** |

|  |  |  |
| --- | --- | --- |
| Edeltäjä:**Austin MacPhee** | **Heartsin päävalmentaja**12/2019–2020 | Seuraaja:**Robbie Neilson** |

|  |  |  |
| --- | --- | --- |
| Edeltäjä:**Jean-Louis Garcia** | **Nancyn päävalmentaja**7–9/2021 | Seuraaja:**Benoît Pedretti** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |